ང་ཚོས་རང་ཉིད་ཀྱི་སྐད་ཡིག་རྒྱུན་འཛིན་དང་དར་སྤེལ་དུ་གཏོང་དགོས་མོད།དེང་སྐབས་བོད་མི་འགའ་རེས་བོད་ཡིག་སྦྱངས་ན་རང་གཞན་གང་ལའང་མི་ཕན་ཚུལ་དང་བཀོལ་སྤྱོད་ཀྱི་རིན་ཐང་ཆུང་ཚུལ་བཅས་དགོས་མེད་ཀྱི་སྐད་ཆ་མང་དུ་བཤད་འདུག་པ་དང་།ཐ་ན་རང་རང་གི་བུ་རབས་ཚ་རྒྱུད་ལ་རྒྱ་ཡིག་དང་དབྱིན་ཡིག་སྦྱང་དགོས་ཚུལ་དང་དེ་དག་མ་སྦྱངས་ན་སྤྱི་ཚོགས་ཐོག་ན་གོ་གནས་ཞན་པ་དང་།བོད་ཡིག་སྦྱངས་ན་མདུན་ལམ་མེད་པ་རེད་ཅེས་ཁུངས་མེད་ལུང་སྟོང་གི་འཆལ་གཏམ་སྣ་ཚོགས་ཤིག་གླེང་བཞིན་ཡོད།བོད་རིགས་ཤིག་ཡིན་ཕྱིན་བོད་སྐད་བོད་ཡིག་ཤེས་པ་གཞིར་བཞག་གིས་སྐད་རིགས་གཞན་ཤེས་ན་ཡོན་ཏན་ཡིན་པ་དང་།བོད་མི་ཞིག་གིས་བོད་སྐད་མི་ཤེས་པར་སྐད་རིགས་གཞན་ཞིག་སྨྲ་ཁུལ་བྱས་ན་ཁྲེལ་དགོད་བྱ་ཡུལ་དུ་འགྱུར་བ་ལས་བསྔག་བརྗོད་བྱ་ཡུལ་དུ་འགྱུར་བ་ནི་འཛམ་གླིང་གི་ཁྱོན་ན་ཡོད་ཚོད་མི་འདུག་གོ།དེ་བས་ཀུན་གཟིགས་པཎ་ཆེན་ཐམས་ཅད་མཁྱེན་པསང་ཚོ་ཚང་མ་བོད་པ་རེད།བོད་རིགས་རེད།སྔོན་ལ་བོད་ཡིག་ཡག་པོ་ཞིག་སྦྱང་དགོསཞེས་གསུངས་པ་དང་།ཞང་སྟོན་བསྟན་པ་རྒྱ་མཚོས་ཀྱངསྐད་རིགས་ཐམས་ཅད་ཤེས་ན་བཟང་མོད་ཀྱང་།རང་གི་ཕ་སྐད་བརྗེད་ན་ངོ་ཚ་ཡིནཞེས་སྔོན་བྱོན་མཁས་དབང་དམ་པ་དང་སྐྱེས་ཆེན་ཚང་མས་འདིའི་ཕྱོགས་ལ་ཐུགས་ཁུར་ནན་ཆེར་གནང་ཡོད་པ་ཡིག་ཚང་དག་ན་གསལ།ཡིན་ཡང་བླུན་རྨོངས་དང་རྗེས་ལུས་ཀྱི་དྲ་རྒྱར་ཚུད་པའི་བོད་མི་འགའ་རེས་ཕ་མེས་ཡང་མེས་ཀྱི་དཀའ་སྤྱད་སྡུག་རུས་ལས་བྱུང་བའི་གཅེས་ནོར་འདི་རྒྱུན་འཛིན་དང་དར་སྤེལ་མི་གཏོང་བར་མ་ཟད།ད་དུང་ཤེས་མདོག་ཆེན་པོས་གད་སྙིགས་སུ་འདོར་བཞིན་ཡོད།སྤྱིར་ང་ཚོས་སྐད་རིགས་སྣ་མང་ཞིག་སྦྱངས་ན་བཟང་མོད།འོན་ཀྱང་ཐང་ནས་རྡོ་ལེན་ཕྱིར་རུམ་ནས་བྲོ་ལྷུང་བའི་དཔེ་རུ་གཏན་ནས་འགྱུར་མི་རུང་ངོ་།